钦定古今图书集成/方舆汇编/职方典/第1282卷 > 《群玉山记》董居谊
## 钦定古今图书集成/方舆汇编/职方典/第1282卷 > 《群玉山记》董居谊

余谪寓二水，常杜门不出。适秋晚气清，约领卫锺子
正偕馆宾陈叔宜、丘积夫同访宅仙洞。洞之下旧有
群玉山，漫莫省其处。山中道士云：“僻在山之阴，崖藓
中犹有字刻可辨，荒蔽为甚，人迹罕到。”余亟与同来
二三客随其所之，极其所止而休焉。徘徊四顾，怪石
林立，峭拔逶邃，入眼成画。去东南十许步，有隙如扉，
款通乎山之颠，而丛篁蔓棘，杂错相距，不可著足，未
免俯偻攀援而升。山回路转，岩窦毕露，争奇献巧，应
接不暇，出而举手相贺，凡一山高下妙处，皆了然在
吾人胸次矣。诛秽取蹊，以达于山之趾。后月馀，又得
翻经台故基，以据于山之会。尽取当时造化融结之
功，贯而为一，自是无入而不得，乃立《游亭以昌厥后。
阅旬日而成，因赋》小诗于其上，为《山中幸此》一段奇
观。然人好恶不同，物之隐见有数，更数十年之后又
安能保兴废何如哉？烟霞痼疾，不能自已，度不免识
者一笑。